Správa zo zahraničnej pracovnej cesty

1. Účastníci ZPC
Meno:						Ing. Adriana Mičkovicová
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport a mládež
						Stromová 1, 813 30 Bratislava
Pracovné zaradenie:		štátny radca 
Znalosť jazykov:				anglický, ruský, francúzsky a španielsky jazyk  	

2. Zahraničná pracovná cesta 
Štát: 						Belgicko
Mesto:						Brusel
Vykonaná v dňoch: 				11.-12. januára 2016
Prijímajúca organizácia: 	Európska komisia 
Účel cesty:	4. zasadnutie expertnej skupiny „zdraviu prospešné pohybové aktivity“ - HEPA
Spôsob financovania: 		            	Európska komisia, Ministerstvo školstva, 
						vedy, výskumu a športu SR				

3. Rámcový program pobytu

11. januára 2016
Príchod delegácií

12. januára 2016

1.	Úvod a schválenie agendy
2.	Sledovanie pohybových aktivít a monitoring HEPA politík  
3.	Informácie Európskej komisie 
4.	Výstup 2 – koordinácia implementácie Odporúčaní Rady na zdravie prospešné pohybové aktivity
5.	Výstup 2 -  prezentácia príkladov dobrej praxe
6.	Výstup 1 – odporúčania na zvýšenie podpory telesnej výchovy na školách vrátane rozvoja motorických schopností v rannom detstve a na vytvorenie hodnotnej súčinnosti so športovým sektorom, miestnymi orgánmi a súkromným sektorom
7.	Závery a ďalší postup

Odchod delegácií

4. Všeobecné informácie k problematike

	Činnosť expertnej skupiny EÚ „zdraviu prospešné pohybové aktivity“ sa zameriava na vybrané otázky týkajúce sa zdraviu prospešných pohybových aktivít a školského športu. Formovaná bola na základe nového pracovného plánu Európskej únie pre šport (2014-2017) a pokračuje v činnosti predchádzajúcej expertnej skupiny, ktorá sa riadila predchádzajúcim plánom EÚ pre šport (2011-2014). Úlohou štvrtého stretnutia expertnej skupiny bolo pokračovanie v doterajšej práci na druhom výstupe expertnej skupiny, ktorým je koordinácia implementácie odporúčaní Rady EÚ pre zdraviu prospešné pohybové aktivity a ďalší spoločný postup.

5. Stručné zhrnutie rokovania

	Zasadnutie pracovnej skupiny otvoril predseda expertnej skupiny Jean-Francois Toussaint. V súvislosti s novembrovými teroristickými útokmi v Paríži zdôraznil potrebu šírenia európskych hodnôt, ku ktorým šport môže prispieť. Agenda zasadnutia bola schválená bez zmien.
	Joao Breda zo Svetovej zdravotníckej organizácie (WHO) prezentoval dokument o prevencii neprenosných chorôb v súvislosti s pohybovou aktivitou, pričom pripomenul hlavné ciele akčného plánu, medzi ktoré patria dobré zdravie, zníženie pohybovej neaktivity o 10% do r. 2025. Zdôraznil, že mnohé krajiny nebolo možné sledovať z hľadiska cieľov, ktoré súvisia s pohybovou aktivitou. Vyzdvihol spoluprácu medzi WHO a Európskou komisiou v oblasti pohybovej aktivity a prezentoval nedávno vydanú brožúru o dátach a faktoch pohybovej aktivity v 28 krajinách Európskej únie, v ktorej sa nachádza viac ako 100 úspešných príkladov a dát sledovania alebo monitoringu systémov zdravia vrátane meraní pohybovej aktivity obyvateľstva. Na základe monitoringu sa ukázalo, že čas, venovaný telesnej výchove na základných a stredných školách sa znížil vo väčšine členských krajín a podpora zdraviu prospešných pohybových aktivít (HEPA) nebola systematicky včlenená do učebných osnov. V budúcnosti je potrebné zjednotiť metódy merania vo všetkých členských štátoch. Táto brožúra sa bude obnovovať každé dva roky.

	Prof. Dr. Alfredf Ruetten z Univerzity Fridrich-Alexander v Norimbergu prezentoval návrh projektu, ktorý bude mať za cieľ kalibrovať a konvertovať sledovanie dát o pohybovej aktivite vo všetkých členských krajinách. Cieľom bude porovnať tri používané dotazníky pre pohybovú aktivitu – Všeobecný dotazník o pohybovej aktivite (GPAQ), Medzinárodný dotazník o pohybovej aktivite (IPAQ) a Európsky dotazník prieskumu zdravia a pohybovej aktivity (EHIS-PAQ). Členské štáty privítali takúto myšlienku a podporili túto iniciatívu. Niekoľko krajín už prejavilo záujem zapojiť sa do projektu. Krajinám bude zaslaný stručný popis projektu a budú môcť prejaviť svoj záujem na spolupráci. Európska komisia prejavila podporu takémuto projektu.

	Európska komisia informovala o súčasnom rozvoji HEPA na úrovni Európskej únie, ďalej informovala o prioritách súčasného predsedníctva v Rade EÚ, hlavne o príprave nasledujúceho pracovného plánu pre šport, ktorý začne platiť po roku 2017 a spomenula, že interné práce na hodnotení implementácie odporúčaní Rady EÚ ohľadne HEPA z roku 2013 začnú čoskoro. Informovala tiež o skupine na vysokej úrovni pre „grassroots“ šport, ktorý založil komisár Navracsics, sa bude týkať zdravotným benefitom grassroot športu a výsledky budú zverejnené v polovici roku 2016. Nakoniec bol prezentovaný prehľad o Európskom týždni športu 2015, ktorý sa konal v septembri 2015 a informácie o ďalšom Európskom týždni športu 2016.

	Luxembursko stručne predstavilo závery Rady EU o podpore motorických zručností, pohybových a športových aktivít pre deti, ktoré boli prijaté v decembri 2015 v rámci luxemburského predsedníctva a zdôraznilo, že závery boli pripravené na základe odporúčaní expertnej skupiny HEPA.

	Líderka 2. výstupu o koordinácii implementácie odporúčaní Rady EÚ o zdraviu prospešných pohybových aktivitách p. Réka Veress z Maďarska zosumarizovala, čo bolo urobené od posledného stretnutia. Zostavili príklady dobrej praxe z každej krajiny, ktoré môžu inšpirovať a informovať o medzisektorových HEPA politikách, plánov implementácie a akčných plánov. Expertná skupina podporila navrhnutý prístup, formát a štruktúru výstupu 2. Bolo odsúhlasené, že každá krajina doplní informácie na základe poskytnutého prehľadu z iných krajín. Návrh finálnej verzie bude zaslaný pred najbližším stretnutím expertnej skupiny HEPA.
	Konkrétne príklady úspešných projektov z oblasti zdraviu prospešných pohybových aktivít na školách predstavili zástupcovia Poľska (Program rozvoja športu 2020), Slovinska (Zdravý životný štýl, Zdravá mládež a Poradenstvo k pohybovému a motorickému rozvoju), Holandska (Šport a pohybová aktivita blízko domu), EuropeActive (Aktívne učenie pre deti v školách - ALCIS) a FIFA (FIFA 11 pre zdravie).

Na záver predseda expertnej skupiny p. Jean-Francois Toussaint zhrnul priebeh zasadnutia a navrhol termín a miesto ďalšieho stretnutia na 11.-12. apríla 2016 na Cypre, pričom 11. apríla 2016 bude aj stretnutie tzv. HEPA Focal Points.

6. Závery a odporúčané návrhy

Práca v  expertnej skupine EÚ „zdraviu prospešné pohybové aktivity“ ktorá sa zameriava na vybrané otázky týkajúce sa zdraviu prospešných pohybových aktivít a školského športu, je dôležitá pre Slovensko a prispieva k vykonávaniu štátnej politiky v oblasti športu. Prínosné budú plánované výstupy, ktoré majú byť výsledkom práce pracovnej skupiny a ktoré budú súčasťou záverečnej správy Európskej komisie o implementácii pracovného plánu do konca roku 2016.

7. Prehľad prinesenej dokumentácie 

Oficiálne rokovacie materiály sú uložené na sekcii štátnej starostlivosti o šport a mládež MŠVVaŠ SR. 

8. Osobitne vyhodnotený očakávaný prínos ZPC

SR ako členský štát EÚ sa priamo zúčastňuje zasadnutí expertnej skupiny EÚ „zdraviu prospešné pohybové aktivity“ v rámci agendy EÚ, a má takto možnosť vyjadrovať sa k vybraným otázkam týkajúcich sa zdraviu prospešných pohybových aktivít a školského športu na európskej úrovni, ako aj na národnej úrovni.

9. Prenos zverejnenia výsledkov ZPC, prenos získaných informácií

Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.
Bratislava, 18. januára 2016		

Vypracovala:
Ing. Adriana Mičkovicová 

Schválil: 
Ing. Ladislav Čambal
generálny riaditeľ sekcie štátnej starostlivosti o šport a mládež

Ing. Elena Malíková 
riaditeľka odboru vzdelávania a medzinárodnej spolupráce v športe